Title: ประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษสำหรับผู้เสียหายจากการกระทำผิดฐานค้ามนุษย์ (ฉบับที่ 3)

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
สำหรับผู้เสียหายจากการกระทำผิดฐานค้ามนุษย์
(ฉบับที่ ๓)[๑]

ตามที่ประกาศกระทรวงมหาดไทย
เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
สำหรับผู้เสียหายจากการกระทำผิดฐานค้ามนุษย์ ลงวันที่ ๒๔ กุมภาพันธ์ พ.ศ. ๒๕๕๔ และประกาศกระทรวงมหาดไทย
เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
สำหรับผู้เสียหายจากการกระทำผิดฐานค้ามนุษย์ (ฉบับที่ ๒) ลงวันที่ ๒๙
มีนาคม พ.ศ. ๒๕๕๙ เพื่อดำเนินการให้ผู้เสียหายจากการกระทำผิดฐานค้ามนุษย์อยู่ในราชอาณาจักรเป็นการชั่วคราวและทำงานได้ระหว่างดำเนินคดีกับผู้กระทำผิด
การรักษาพยาบาล การบำบัดฟื้นฟูทางร่างกายและจิตใจ หรือการเรียกร้องสิทธิ มีระยะเวลาครั้งละไม่เกินหนึ่งปี
และหากมีความจำเป็นตามข้อเท็จจริงแห่งคดีให้สามารถขยายระยะเวลาได้ครั้งละไม่เกินหนึ่งปี
นั้น

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจลงวันที่
๑๐ กรกฎาคม พุทธศักราช ๒๕๕๗ และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
นายกรัฐมนตรีและรัฐมนตรีว่าการกระทรวงมหาดไทย โดยอนุมัติของคณะรัฐมนตรีเมื่อวันที่
๑๓ ธันวาคม พ.ศ. ๒๕๕๙ ออกประกาศไว้ ดังต่อไปนี้

ข้อ
๑  ให้เพิ่มความต่อไปนี้เป็นวรรคสองในข้อ
๑ ของประกาศกระทรวงมหาดไทย เรื่อง
การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
สำหรับผู้เสียหายจากการกระทำผิดฐานค้ามนุษย์ ลงวันที่ ๒๔ กุมภาพันธ์ พ.ศ. ๒๕๕๔
ทั้งนี้
ให้หมายความรวมถึงผู้ติดตามซึ่งเป็นบุตรของคนต่างด้าวดังกล่าวที่มีอายุไม่เกินสิบแปดปีและบุตรที่เกิดในราชอาณาจักรระหว่างบิดา
หรือมารดาได้รับอนุญาตให้อยู่ในราชอาณาจักร

ข้อ
๒  ให้เพิ่มความต่อไปนี้เป็นวรรคสามและวรรคสี่ในข้อ
๒ ของประกาศกระทรวงมหาดไทย เรื่อง
การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ สำหรับผู้เสียหายจากการกระทำผิดฐานค้ามนุษย์
ลงวันที่ ๒๔ กุมภาพันธ์ พ.ศ. ๒๕๕๔
ในกรณีบุตรของคนต่างด้าวที่มีอายุไม่น้อยกว่าสิบห้าปี แต่ไม่เกินสิบแปดปี
ประสงค์จะทำงานกับนายจ้าง ให้สามารถทำงานได้ภายใต้บทบัญญัติของกฎหมาย
บุตรของคนต่างด้าวที่ได้รับอนุญาตตามวรรคสองต่อมามีอายุเกินสิบแปดปีประสงค์จะอยู่ในราชอาณาจักรต่อไปจะต้องทำงานกับนายจ้าง
โดยให้ดำเนินการขอรับใบอนุญาตทำงานและปรับปรุงแก้ไขทะเบียนประวัติให้เป็นปัจจุบันภายในสามสิบวันก่อนมีอายุครบสิบแปดปีบริบูรณ์
และให้มีสิทธิอยู่ในราชอาณาจักรเช่นเดียวกับสิทธิของบิดาหรือมารดา

ข้อ
๓  ให้ยกเลิกความใน (๑) ของข้อ ๖
ของประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
สำหรับผู้เสียหายจากการกระทำผิดฐานค้ามนุษย์ ลงวันที่ ๒๔ กุมภาพันธ์ พ.ศ.
๒๕๕๔ และให้ใช้ความต่อไปนี้แทน
(๑) พ้นจากสภาพการให้ความช่วยเหลือของกระทรวงการพัฒนาสังคมและความมั่นคงของมนุษย์ตามมาตรา ๓๓
แห่งพระราชบัญญัติป้องกันและปราบปรามการค้ามนุษย์ พ.ศ. ๒๕๕๑
คนต่างด้าวตามวรรคหนึ่ง
ผู้ใดประสงค์จะอยู่ในราชอาณาจักรต่อไปเพื่อการทำงานกับนายจ้าง ให้ปลัดกระทรวงการพัฒนาสังคมและความมั่นคงของมนุษย์พิจารณาความเหมาะสม
และส่งหลักฐานการอนุญาตของคนต่างด้าวตามข้อ ๒
พร้อมทั้งระยะเวลาให้อยู่ในราชอาณาจักรได้ไม่เกินสองปีให้ปลัดกระทรวงมหาดไทยพิจารณาอนุญาตและกำหนดระยะเวลาให้คนต่างด้าวผู้นั้นอยู่ในราชอาณาจักรเพื่อการทำงานต่อไป
และให้ไปรายงานตัวต่อนายทะเบียนอำเภอ หรือนายทะเบียนท้องถิ่น
เพื่อจัดทำหรือปรับปรุงแก้ไขทะเบียนประวัติและบัตรประจำตัวตามกฎหมายว่าด้วยการทะเบียนราษฎร
ตามเงื่อนไขและวิธีการที่ผู้อำนวยการทะเบียนกลางกำหนด
พร้อมทั้งไปขอรับใบอนุญาตการทำงานกับนายจ้างต่อนายทะเบียนตามกฎหมายว่าด้วยการทำงานของคนต่างด้าวตามเงื่อนไขที่อธิบดีกรมการจัดหางานกำหนดภายในสามสิบวันนับแต่วันได้รับอนุญาตจากปลัดกระทรวงมหาดไทย
คนต่างด้าวที่ได้รับอนุญาตให้อยู่ในราชอาณาจักรเพื่อการทำงานกับนายจ้างได้ทำงานครบกำหนดระยะเวลาตามวรรคสอง
และไม่มีพฤติการณ์ตามมาตรา ๑๒ (๗) หรือ (๘) แห่งพระราชบัญญัติคนเข้าเมือง พ.ศ.
๒๕๒๒ และได้ปฏิบัติตามเงื่อนไขการอนุญาตเพื่อทำงานกับนายจ้างดังกล่าว
หากคนต่างด้าวผู้นั้นประสงค์จะทำงานกับนายจ้างต่อไปอีก
อาจขออยู่ในราชอาณาจักรได้อีกคราวละหนึ่งปี
โดยการขออนุญาตให้ดำเนินการตามขั้นตอนและวิธีการตามวรรคสอง
คนต่างด้าวที่ได้รับอนุญาตให้อยู่ในราชอาณาจักรตามวรรคสองและวรรคสาม
หากคนต่างด้าวผู้นั้นได้รับอนุญาตให้อยู่ในราชอาณาจักรตามกฎหมายหรือประกาศอื่น
ให้การอนุญาตตามประกาศนี้สิ้นสุด

ข้อ
๔  ให้เพิ่มความต่อไปนี้เป็น (ค) และ
(ง) ใน (๓) ของข้อ ๖ ของประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
สำหรับผู้เสียหายจากการกระทำผิดฐานค้ามนุษย์ ลงวันที่ ๒๔ กุมภาพันธ์ พ.ศ. ๒๕๕๔
(ค) กรณีคนต่างด้าวขอไปทัศนศึกษา หรือสันทนาการในเขตท้องที่จังหวัดอื่น
ให้นายจ้างจัดทำหนังสือพร้อมรายชื่อและเลขประจำตัวของคนต่างด้าวตามกฎหมายว่าด้วยการทะเบียนราษฎรที่จะไปทัศนศึกษา
หรือสันทนาการ
แจ้งให้นายทะเบียนอำเภอหรือนายทะเบียนท้องถิ่นทราบก่อนวันเดินทางและเมื่อเดินทางกลับเข้ามาในท้องที่
 ทั้งนี้ ไม่เกินครั้งละเจ็ดวัน
(ง)
เป็นบุตรซึ่งเดินทางไปพร้อมกับบิดาหรือมารดาตามเงื่อนไขตาม (ก) ถึง (ค)

ทั้งนี้
ตั้งแต่วันประกาศเป็นต้นไป

ประกาศ ณ วันที่ ๒๗
มกราคม พ.ศ. ๒๕๖๐
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

ปริยานุช/จัดทำ
๒๐ กุมภาพันธ์
๒๕๖๐

วริญา/ตรวจ
๑๐ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๕๑ ง/หน้า ๑๕/๑๗ กุมภาพันธ์ ๒๕๖๐